Simon Kollerup (S), 2013-05-31:
År 2013 er kommunalt valgår.
Det kan man som kommunalordfører godt gå sådan lidt og glæde sig til.
For det er altid spændende.
Nok er der tale om lokale valgkampe, som skal føres i hver kommune, men vi følger jo livligt med her fra Christiansborg, og vi må også i sagens natur stå på mål for vores bedrifter herinde.
Nogle af dem har direkte konsekvenser i kommunerne.
Som det borgerlig-liberale parti, det er, har Liberal Alliance med beslutningsforslaget i dag blæst valgkampen i gang med et sønderlemmende angreb på idealer, som for mig at se er socialdemokratiske.
Dagens forslag er et knæk til solidariteten og ønsket om lige muligheder til alle, uanset hvor man bor i Danmark.
Det er et knæk til sammenhængskraften i et samfund, hvor udviklingen i værdier – og også grundværdier – er mere skæv end lige i disse år
Jeg kan i det hele henholde mig til det, økonomi- og indenrigsministeren redegjorde for om de gældende grundejerværn, for så vidt angår både grundskatteloftet, udsvingsbåndet for fastsættelse af grundskyldspromillen og sanktionerne over de kommunale skatter generelt.
Derfor vil jeg i stedet gå ind i forslagets dele.
I Socialdemokratiet er vi sådan set tilfredse med de gældende regler for, at grundskyldspromillen kan sættes frit af kommunalbestyrelsen inden for et spænd mellem 16 og 34 promille.
Det er et relativt bredt interval, som giver frihed til forskellighed i kommunerne.
Vi ser egentlig ikke, hvorfor det trænger sig på med en ændring af det, som også udgør beslutningsforslagets første del.
For så vidt angår forslagets anden del, tror jeg, at forslagsstillerne har glemt at konsultere kommunalordføreren fra deres eget parti.
Jeg bliver nemlig altid i godt humør, når jeg hører Liberal Alliances kommunalordfører tale om den ægte kommunale frihed, det lokale selvstyre.
Liberal Alliances politik er efter sigende endda så vidtgående, at man ikke kun holder sig til skåltaler – og så alligevel.
For med dagens forslag stiller Liberal Alliance sig op som bannerfører for det stik modsatte.
Forslagsstillerne bliver bannerførere for et statsligt grundskyldspres i stedet for at lade byrådene afgøre sagen.
I min verden er det kommunalbestyrelsen, som skal stå til ansvar over for vælgerne med hensyn til den grundskyldspromille, som lokalt er fastsat.
Liberal Alliance mener det modsatte.
De vil nemlig pålægge en bod på ethundrede procent – det er vel nogenlunde i omegnen af det hele – hvis provenuet fra grundskylden efter kommunal udligning stiger mere end inflationen.
Et faktum ved forslaget er, at visse kommuner skal tvinges til at nedsætte grundskyldspromillen, og det er typisk de kommuner, som har haft stigende grundpriser.
Jeg ved det ikke.
Jeg forstår ikke den liberale logik her.
Jeg må bare konstatere, at så vidt jeg kan læse ud af forslaget, er der tale om en fuldstændig ufinansieret skattelettelse.
Det er et skoleeksempel på uansvarlig borgerlig økonomisk politik, og jeg ser meget frem til at få anvist finansieringen, når forslagsstillernes ordfører kommer på talerstolen senere.
Liberal Alliances forslag havde kostet ca. 1,5 mia. kr., hvis det havde været gældende i år
Som hr. Finn Sørensen redegjorde for, svarer det nogenlunde til 4.000 SOSU-assistentstillinger.
Så kommer vi endelig til forslagets tredje og sidste del.
Liberal Alliance foreslår, at grundskyldsprovenuet udfases af udligningsgrundlaget.
Udligningen er i min begrebsverden den kommunale verdens svar på Robin Hood.
Udligningen støtter borgere i alle landets kommuner, så vi ved, at uanset hvor vi slår os ned, kan vi regne med nogenlunde den samme velfærd og nogenlunde den samme service.
Det understøtter lige muligheder og sammenhængskraft for alle på tværs af det ganske land.
Forslaget om at tage grundskylden ud af udligningen vil få det kommunale danmarkskort til at knække over.
Dem, som har så rigeligt, vil få markant mere.
Og dem, som har problemer med at få økonomien til at hænge sammen for børnenes skoler og bedsteforældrenes plejehjem, skal have markant mindre.
Det her er så pilhamrende skævt, at det jo er en gave.
Liberal Alliances forslag vil koste f.eks. alle midt- og vestjyske kommuner dyrt.
Det vil ramme hårdest for Morsø Kommune i hele Danmark.
Det vil koste ½ mia. kr. alene i Nordjylland.
Det modsvares så af en gevinst for Gentofte og Rudersdal på 740 mia. kr.
Det taler for sig selv.
Jeg vil henvise alle, der er interesseret i at se, hvordan det her forslag virker, til at læse det svar, økonomi- og indenrigsministeren har givet til Kommunaludvalget.
Og med det skal jeg meddele, at Socialdemokratiet ikke kan støtte beslutningsforslaget.